CELEX: 62016CN0126
Language: el
Date: 2016-02-26 00:00:00
Title: Υπόθεση C-126/16: Αίτηση προδικαστικής αποφάσεως την οποία υπέβαλε το Rechtbank Midden-Nederland (Κάτω Χώρες) στις 26 Φεβρουαρίου 2016 — Federatie Nederlandse Vakvereniging κ.λπ. κατά Smallsteps BV

10.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/10
            
         Αίτηση προδικαστικής αποφάσεως την οποία υπέβαλε το Rechtbank Midden-Nederland (Κάτω Χώρες) στις 26 Φεβρουαρίου 2016 — Federatie Nederlandse Vakvereniging κ.λπ. κατά Smallsteps BV
   (Υπόθεση C-126/16)
   (2016/C 165/12)
   Γλώσσα διαδικασίας: η ολλανδική
   
      Αιτούν δικαστήριο
   
   Rechtbank Midden-Nederland
   
      Διάδικοι στην υπόθεση της κύριας δίκης
   
   
      Ενάγουσες: Federatie Nederlandse Vakvereniging, Karin van den Burg-Vergeer, Lyoba Tanja Alida Kukupessy, Danielle Paase-Teeuwen και Astrid Johanna Geertruda Petronelle Schenk
   
      Εναγόμενη: Smallsteps BV
   
      Προδικαστικά ερωτήματα
   
   
               1)
            
            
               Σε περίπτωση μεταβιβάσεως της πτωχεύσασας επιχειρήσεως, όπου της πτωχεύσεως προηγήθηκε ένα pre-pack υπό τον έλεγχο του δικαστή, το οποίο ρητώς αποσκοπεί στη συνέχιση (μέρους) της επιχειρήσεως, συνάδει η ολλανδική διαδικασία πτωχεύσεως με τον σκοπό της οδηγίας 2001/23/ΕΚ (1) και, υπό αυτό το πρίσμα, είναι το άρθρο 7:666, παράγραφος 1, αρχή και στοιχείο a, του BW (πάντοτε) σύμφωνο με την οδηγία;
            
         
               2)
            
            
               Έχει η οδηγία 2001/23ΕΚ εφαρμογή στην περίπτωση που, ήδη πριν από την έναρξη της πτωχεύσεως, ο ορισθείς από το rechtbank «προδρομικός σύνδικος» ενημερώνεται σχετικά με την κατάσταση του οφειλέτη, εξετάζει τις δυνατότητες ενδεχόμενης επανενάρξεως των δραστηριοτήτων της επιχειρήσεως από τρίτον και επίσης προετοιμάζεται για ενέργειες οι οποίες πρέπει να πραγματοποιηθούν αμέσως μετά την πτώχευση προκειμένου η επανέναρξη αυτή να υλοποιηθεί μέσω πράξεως σχετικής με στοιχεία του ενεργητικού με την οποία η επιχείρηση του οφειλέτη ή μέρος αυτής μεταβιβάζεται από την ημερομηνία πτωχεύσεως ή αμέσως μετά από αυτήν, νοουμένου ότι οι δραστηριότητες αυτές εν όλω ή εν μέρει συνεχίζονται (σχεδόν) αδιαλείπτως;
            
         
               3)
            
            
               Έχει εν προκειμένω σημασία αν το pre-pack έχει ως κύριο σκοπό τη συνέχιση της επιχειρήσεως ή αν, μέσω του pre-pack και της πωλήσεως των στοιχείων του ενεργητικού με τη μορφή «δρώσας μονάδας» («going concern») αμέσως μετά την πτώχευση, ο (προδρομικός) σύνδικος αποσκοπεί κυρίως στη μεγιστοποίηση των εσόδων από τη μεταβίβαση για όλους τους πιστωτές ή αν η σύμπτωση των δηλώσεων βουλήσεως για τη μεταβίβαση των στοιχείων του ενεργητικού έλαβε χώρα στο πλαίσιο του pre-pack πριν από την πτώχευση (συνέχιση της επιχειρήσεως) και η εκτέλεση της συμφωνίας αυτής επισημοποιείται και/ή τίθεται σε εφαρμογή μετά την πτώχευση; Και πώς πρέπει αυτό να αξιολογηθεί αν επιδιώκεται τόσο η συνέχιση της επιχειρήσεως όσο και η μεγιστοποίηση των εσόδων από τη μεταβίβαση;
            
         
               4)
            
            
               Για την εφαρμογή της οδηγίας 2001/23/ΕΚ και των απορρεόντων από αυτήν άρθρων 7:662 επ. του BW, μήπως, στο πλαίσιο ενός pre-pack το οποίο προηγείται της πτωχεύσεως της επιχειρήσεως, το χρονικό σημείο της μεταβιβάσεως της επιχειρήσεως καθορίζεται από την προ της πτωχεύσεως πραγματική σύμπτωση δηλώσεων βουλήσεως για τη μεταβίβαση της επιχειρήσεως ή το χρονικό αυτό σημείο καθορίζεται από την ημερομηνία κατά την οποία πράγματι συντελείται η μεταβίβαση, από τον μεταβιβάζοντα στον προς ον η μεταβίβαση, της ιδιότητας του επιχειρηματία που είναι υπεύθυνος για την εκμετάλλευση της συγκεκριμένης μονάδας;
            
         
      (1)  Οδηγία 2001/23/ΕΚ του Συμβουλίου, της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων (ΕΕ L 82, σ. 16)